FI Euroopan unionin virallinen lehti CE 88/422

(2004/C 88 E/0429)

KIRJALLINEN KYSYMYS E-2620/03

esittäjä(t): Richard Howitt (PSE) komissiolle

(2. syyskuuta 2003)

Aihe: Ihmisoikeusrikkomukset Kolumbiassa

Puolisotilaalliset joukot ovat äskettäin tappaneet siviilejä Kolumbiassa. Rosemary Serrano Rojas ja Jorge Ivan Carvajal Angarita vietiin Cucutassa sijaitsevasta kodistaan ja murhattiin heidän 4-vuotiaan poikansa silmien edessä. Puolisotilaalliset joukot painostavat hallitusta, jotta se ei tutkisi niiden rikoksia. Mihin toimiin komissio aikoo ryhtyä Kolumbiassa kannustaakseen presidenttiä lakkauttamaan tällaiset puolisotilaalliset joukot? Mitä toimia komissio aikoo lisäksi toteuttaa taatakseen, että puolisotilaallisten joukkojen rikokset saatetaan oikeuden käsiteltäviksi?

Christopher Pattenin komission puolesta antama vastaus

(24. syyskuuta 2003)

Komissio on useaan otteeseen ilmaissut huolensa ihmisoikeustilanteesta Kolumbiassa ja kehottanut Kolumbian hallitusta lisäämään ponnistelujaan tällä alalla ja toteuttamaan tehokkaita toimia, jotta rikosten rankaisematta jääminen sekä puolisotilaallisten ryhmien ja julkisen vallan väliset salaiset sopimukset loppuvat. Komissio tukee YK:n ihmisoikeusasiain päävaltuutetun (UNHRHC) Bogotán toimiston näistä kysymyksistä esittämiä suosituksia samoin kuin saman elimen 28. elokuuta 2003 esittämiä huomioita, jotka koskevat Kolumbian hallituksen Kolumbian kongressille 21. elokuuta 2003 toimittamaa lakia ”laittomien aseistautuneiden ryhmien jäsenten kotouttamisesta”.

Rikoksiin syyllistyneiden saattaminen oikeuden eteen on yksi komission ja Kolumbian hallituksen välisen taloudellisen ja teknisen yhteistyön tärkeimmistä tavoitteista. Asiaa koskevan budjettikohdan (B7-310) monivuotisista ohjeellisista määrärahoista on varattu oikeuslaitoksen uudistusta ja erityisesti rikoksiin syyllistyneiden oikeuden eteen saattamista varten 10,5 miljoonaa euroa. Vastaava ohjelma on tarkoitus laatia vuoden 2004 aikana.

Ihmisoikeusrikkomusten ehkäisemistä käsitellään myös eurooppalaisessa ihmisoikeus- ja demokratia-aloitteessa (EIDHR, budjettikohta B7-701), jonka kohdemaa Kolumbia on. Tällä hetkellä käynnissä tai käynnistymässä on 19 hanketta, joiden määrärahat ovat yhteensä 14 810 844 euroa ja joihin osallistuu 19 paikallista ja seitsemän eurooppalaista valtiosta riippumatonta järjestöä, kaksi yliopistoa ja UNHRHC:n Bogotán toimisto. Hankkeiden joukossa on pienhankeohjelma, jonka vuosibudjetti on 500 000 euroa ja jonka tavoitteena on lujittaa paikallista kansalaisyhteiskuntaa. Ohjelman päälinjoihin kuuluvat rauhanomainen konfliktien ehkäisy ja ratkaisu sekä konfliktista johtuvien ihmisoikeusloukkausten uhrien tukeminen ja auttaminen.

AUC:n (Kolumbian yhdistyneet itsepuolustusvoimat) puolisotilaalliset joukot lisättiin 2. toukokuuta 2002 myös ns. ”unionin terroristiluetteloon” (neuvosto antoi komission ehdotuksesta (1)27. joulukuuta 2001 yhteisen kannan 2001/931/YUTP (2) ja neuvoston asetuksen (EY) N:o 2580/2001 (3), jossa luetellaan henkilöt, ryhmät ja yhteisöt, joiden varat ja muut taloudelliset resurssit on jäädytetty Yhdistyneiden Kansakuntien turvallisuusneuvoston antaman päätöslauselman 1373 (2001) mukaisesti).

(1) EYVL C 332 E, 27.11.2001.

(2) EYVL L 344, 28.12.2001.

(3) Neuvoston asetus (EY) N:o 2580/2001, annettu 27 päivänä joulukuuta 2001, tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi (EYVL L 344, 28.12.2001).